als_Latn dik_Latn sag_Latn
Serbia i ka dërguar një letër Gjykatës së Hagës, pasi ajo kritikoi Serbinë për mos arrestimin e tre anëtarëve të Partisë Radikale.
Kryeministri i Serbisë Aleksandër Vuçiç ditën e premte i dërgoi një letër proteste Gjykatës Penale Ndërkombëtare për ish-Jugosllavinë, ICTY, mbi mënyrën sesi gjykata e trajton Serbinë, si edhe kundër mënyrës sesi ajo veproi në lidhje me Zdravko Tolimir, i cili ndërroi jetë së fundmi në paraburgimin e Gjykatës së Hagës.
Edhe pse disa zyrtarë serbë dhe media e etiketuan atë si “një notë proteste”, Vuçiç të premten këmbënguli se “ajo nuk ishte një notë proteste, por një letër dhe se është konfidenciale”.
Ministri i Drejtësisë Nikola Selakoviç ditën e premte se detajet e letrës nuk do të bëheshin publike “edhe pse pikat kyçe të letrës kryeministri i Serbisë i ka thënë gjatë fjalimit të tij ditën e djeshme”.
Vuçiç tha të enjten se Serbia “nuk do të lejojë asnjë ta poshtërojë atë, madje, as gjyqtarët e Hagës”.
“Përgjigja ime si kryeministër është – ju, zoti Orie (gjykatësi Alphons Orie i ICTY-së) dhe të gjithë të tjerët në Gjykatën e Hagës, mësoni ta respektoni Serbinë dhe vetëm atëherë do të vazhdojmë të bashkëpunojmë në përputhje me ligjet e Serbisë.”
Vuçiç foli gjithashtu për Tolimirin, i cili po priste të dërgohej të kryente dënimin me burgim të përjetshëm pasi u shpall fajtor vitin e kaluar për pjesëmarrje në gjenocidin e Srebrenicës në vitin 1995.
Ai tha se Beogradi i kishte kërkuar ICTY-së të lironte Tolimirin për arsye shëndetësore tetorin e kaluar dhe shtoi se për Serbinë ishte e rëndësishme të merrte një përgjigje se pse Tolimiri nuk ishte liruar në baza humanitare.
“Nuk po flasim për kërkesa teknike apo burokratike, por për një njeri, i cili tani ka vdekur. Dikush është përgjegjës për këtë dhe ata duhet t’i përgjigjen pyetjeve tona,” tha ai.
Lëvizja e Beogradit filloi dy ditë pas një seance dëgjimore në Hagë në lidhje me tre zyrtarë të Partisë Radikale – Vjerica Radeta, Jovo Ostojiç dhe Petar Jojiç - të akuzuar se kanë kërcënuar dëshmitarë në gjyqin për krime lufte të liderit të partisë së tyre, Vojisllav Shesheli.
Serbia tha se nuk i pëlqente mënyra sesi përfaqësuesi i saj ligjor Sasa Obradoviç u trajtua gjatë seancës dëgjimore, duke shtuar se Gjykata kishte vepruar me arrogancë kundrejt Obradoviçit. Gjykata akuzoi Serbinë se nuk ka arritur të bashkëpunojë me gjykatën, dhe kërkoi që Beogradi të dërgojë përditësime dyjavore mbi përpjekjet e tij për të arrestuar tri personat.
“Trupi gjykues është seriozisht i shqetësuar mbi mungesën e bashkëpunimit të Serbisë me gjykatën. Prandaj, ai e udhëzon Serbinë të dorëzojë një raport çdo dy javë ku të përshkruajë me detaje masat që po merr qeveria e Serbisë për të përmbushur detyrimet e saj dhe për arrestimin e të akuzuarve,” tha kryetari i trupit gjykues, Alphons Orie.
Obradoviç iu përgjigj gjyqtarit Orie duke thënë se Beogradi nuk kishte marrë ende një vendim mbi mënyrën se si do të vepronte.
Tre zyrtarët e Partisë Radikale Serbe akuzohen se kanë kërcënuar dy dëshmitarë të mbrojtur në gjyqin e Sheshelit për krime lufte.
Ata akuzohen gjithashtu se i kanë bërë shantazh dëshmitarëve të mbrojtur dhe u kanë ofruar atyre ryshfete nga 500 euro për të mos dëshmuar në gjyqin e Sheshelit për krime lufte në Bosnje, Kroaci dhe Serbi.
Radeta ka thënë disa herë se ajo nuk do të shkonte kurrë me dëshirë në Hagë. Vetë partia ka bërë gjithashtu të njëjtën deklaratë.
Gjykata e OKB-së kishte urdhëruar më parë Beogradin "të paraqesë raporte mujore ku të përshkruajë përpjekjet e tij në lidhje me ekzekutimin e urdhër arresteve dhe se raporti i parë duhej të dorëzohej më 1 shkurt 2016”.
Serbia e dorëzoi raportin e parë më 2 shkurt, duke deklaruar se po pret një përgjigje nga presidenti i Gjykatës së Hagës në lidhje me një letër të dërguar më 7 dhjetor duke kërkuar që çështja t'i referohet juridiksionit të Serbisë.
Vojisllav Sheshel ende po pret datën e saktë të vendimit të tij të shkallës së parë, pas disa vonesave kontroversiale.
Ai u rikthye në Beograd pasi iu dha lirimi i përkohshëm për arsye njerëzore në nëntor 2014 për t’u kuruar nga kanceri.
Edhe pse gjykata e mbështetur nga OKB-ja i ka kërkuar atij të rikthehet në burgun e Hagës, autoritetet serbe nuk e arrestuan atë, duke cituar si arsye gjendjen e tij të dobët shëndetësore.
Sipas Ligjit të Serbisë për Bashkëpunim me Gjykatën Penale Ndërkombëtare për Ish-Jugosllavinë, Beogradi s’është i detyruar të përmbushë të gjitha kërkesat e Gjykatës së Hagës.
Qeveria mund të mohojë çdo kërkesë nëse mendon se ajo shkel sovranitetin ose sigurinë kombëtare të Serbisë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn